 Ruvu Shooting ambayo imepanda daraja na itacheza Ligi Kuu Tanzania Bara msimu ujao, imesema ipo kwenye mchakato wa usajili, lakini hawatasajili wachezaji kutoka Simba wala Yanga.Akizungumza na gazeti hili, Msemaji wa Klabu hiyo, Masau Bwire, alisema hawawezi kusajili wachezaji kutoka timu hizo kongwe, kwani licha ya kutocheza kwa kujituma pia nidhamu zao ni mbovu.“Hatuna mpango wa kusajili makapi ya Simba na Yanga, kwani wachezaji hao huwa mara nyingi hawana moyo wa kupambana na pia nidhamu zao ni mbovu,” alisema Bwire.Alisema kocha wao, Tom Olaba amependekeza kikosi chao kusajili wachezaji saba wenye vipaji, ambapo uongozi unalifanyia kazi jambo hilo ili kutimiza matakwa ya kuwa na timu imara msimu ujao.Ruvu Shooting ambayo ilishuka msimu uliopita imepanda daraja pamoja na timu za African Lyon ya Dar es Salaam na Mbao FC ya Mwanza.